钦定古今图书集成/明伦汇编/氏族典/第339卷 > 刘颖
## 钦定古今图书集成/明伦汇编/氏族典/第339卷 > 刘颖

按《宋史刘颖传》：“颖字公实，衢州西安人。绍兴二十七
年进士，调溧阳主簿。时张浚留守建康，金师初退，府
索民租未入者，颖曰：‘师旅之后，宜先抚摩，当尽蠲逋
赋’。浚由是知之，遣其子栻与游。改知铅山县，再知常
熟县。召监进奏院，进太常丞，提举浙西常平茶盐，就
迁提刑，除直秘阁，淮东转运副使。初，水败楚州城，修”
补未竟，刘超欲移筑，颖入对言：“国家何苦捐百万缗
为军帅幸赏地耶？”光宗从之。除户部郎中，迁司农少
卿、淮西总领。前主计者请自为都，酿利赢馀，其后稍
亏，反以大军钱佐之，邀籴江、淮回易，如负贩状。颖以
为失王人之体，遂罢之。寻除宗正少卿，迁起居郎兼
实录院检讨官。以疾丐祠，提举兴国宫，除集英殿修
撰、知宁国府，改知绍兴府。嘉定改元，进龙图阁待制、
知婺州。致仕，卒。